《弟茝饮至醉醉归蹶道中荆棘中》
宋代·陈著

圣俞小饮亦百杯，高叉两手无欹颓。
曼卿登楼终日饮，端坐人谓神仙来。
二贤佳语三百载，磊磊亦有梅山在。
有人招邀无不如，吞吸樽罍气如海。
夜来一醉不为淫，归路胡为不自禁。
蹴压荆棘卧霜草，接{上四下离}倒著披衣襟。
我来相问胡乃尔，笑而答之言纚纚。
礼岂为我辈设哉，君特未知其趣耳。
今日何日要如可，宇宙逼仄蜂一窠。
进不得以事业见，退老溪曲山之阿。
当时仰天月如水，恍惚采石江头逢醉李。
或时展转见邻檐，如席同舍郎家瓮边地。
以形骸观若狂疏，外形骸观方见吾。
世人总被形役心，我独了了心存初。
渊明对菊败篱下，岂有嗜酒谁知者。
少陵非爱牛炙酒，花鸟感时诗泪泻。
一闻此语心神惊，大梦忽觉暗忽明。
自今有酒但相见，从人看我兄弟醉中醒。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。